
Un eseist preocupat de îngeri şi de vampiri: A. Pleşu 


La un curs din 
1937 faimosul profesor 


de metafizică Nae 
Ionescu gândise un 
argument care să 
probeze existența lui 
Dumnezeu (şi a 


domeniului 
transcendenței) plecând 
de la libertatea 
omenească. În dialogul 
despre sufletul uman comparat cu o societate ideal guvernată, 
Platon, ca să ajungă la transendenţa lumii noumenale înrudită 
cu partea rațională din om, pornise şi el de la domeniul 
socialului, cel care „face posibilă libertatea omenească” (v.Nae 
Ionescu, Tratat de metafizică. 1936-1937, Ed. Roza vânturilor, 
Bucureşti, p.150). 

Acei literați şi filozofi disprețuitori ai gândirii lui Nae 
Ionescu, dintre care nu puțini predau studenților ceea ce nici 
ei nu ştiu, s-ar repezi să strige în cor după dresajul mediatic 
post-comunist: iată o nouă dovadă că întâiul creator de şcoală 
filozofică românească este „plagiator” (cf. Obs. Cult. febr. 2011). 
În prelegerea a XV-a dintr-un curs pe care nu la scris şi nu l-a 
tipărit niciodată, Nae Ionescu „plagiază” (din Politeia, în acest 
caz), şi-ar spune unul altuia. Ar vorbi la unison cu politrucul Z. 
Ornea, care a dat pe ascuns Securității un manuscris de-al lui 
Noica (v.Obs. cult. nr.20/277 din 14-20 iulie 2005), despre 
inexistența şcolii trăiriste din „lipsa de opere, de idei şi de 
sisteme filozofice” (Obs. Cult. febr.2011) şi despre existența 
„filozofului fără operă”, ei, literaţii şi filozofii de-o şchioapă, 
din care nici unul nu s-a ițit deasupra celorlalți vreme de două 
decenii, exact perioada în care înflorise în intertbelic 
strălucitoarea şcoală de filozofie fondată de profesorul de 
metafizică. E drept că şcolii trăiriste, şi excepționalelor ei 
întrupări ideatice din volumele publicate de discipolii lui Nae 
Ionescu le-a fost negată valoarea, întâi de către ideologii 
ocupației comuniste (Leonte Răutu, Henry Wald, etc.), apoi 
de către emulii acestora, beneficiari de burse Humboldt în 
plină teroare ideologică. Cum să nu repete şi ei în 2011 ce li s- 
a tot spus de la nivele atât de înalte? Desigur nu le vom strica 
mărunta bucurie de a se crede, prin negarea originalității 
trăirismului, mai cunoscători în filozofie decât Nae Ionescu şi 
cei din şcoala sa: Mircea Vulcănescu, Vasile Băncilă, Constantin 
Noica, Mircea Eliade etc., când doar cu astfel de fumuri s-au 
tot hrănit şi se hrănesc „spiritual” de atâta amar de vreme. 

Pornind de la libertatea umană, exercitată într-o lume 
în care domneşte necesitatea, Nae Ionescu intenționase a 
explica studenţilor săi de atunci (Alexandru Dragomir, Octavian 
Nistor, Părintele Arsenie Boca şi studenţilor de la teologie 
care-i audiau în mod regulat cursurile) întrepătrunderea 
domeniului libertăţii absolute cu domeniul de existență, care, 
doar prin îngrădirea libertății, face posibilă adevărata libertate 
umană. Platon, de la exemplul armoniei sociale a unui stat 
bine guvernat (v.Statul, vol.L-II, trad. Vasile Bichigean), voia să 
ajungă la armonia ce domneşte între cele trei părți ale suflelului 
unui om deplin, ilustrat de un adevărat filozof. Nae Ionescu 
încercase la cursul său (tipărit după căderea comunismului, 
într-un moment privilegiat al recuperării capodoperelor de 
gândire românească) să explice că aici este şi dincolo de aici, 
în sensul că lumea despre care în mod simplificator se spune 
că transcende domeniul realităţii, „nu este în lumea cealaltă 
mai mult decât în lumea de aici” (v.Nae Ionescu, Tratat de 
metafizică,1936-1937; text inedit, Ed. Roza Vânturilor, 
Bucureşti, 1999, p.151). 

Faimosul logician (al cărui doctorat la Miinchen a rămas 
un model neîntrecut de gândire originală de maximă 
conciziune) s-ar fi amuzat probabil dacă ar fi aflat (cine ştie în 
ce chip misterios) cum prezintă aceste lucruri la Facultatea de 
Filozofie ministrul culturii post-decembriste. Devenit peste 
noapte conducător de doctorate în filozofie, lectorul Pleşu 
vorbea la cursul său despre îngeri despre „expresia 
topografică” a lumii de dincolo care, ca să nu „sucombe în 
abstracțiune”, trebuie să existe într-un loc, „chiar dacă locul ei 
e în afara spațiului” (v.Andrei Pleşu, Despre îngeri, Ed. 
Humanitas, Bucureşti, 2003, p.175). 

Mihail Neamţu, salariat al Institutului de Istoria 
Religiilor (Monitorul Oficial, 50/22.1[.2008), reținând 
chintesența eticii intervalului materialist-dialectic profesată 
de directorul său, va repeta (din perimata doctrină) ideea că 
abordarea sistemelor teologico-metafizice nu trebuie să 
neglijeze dimensiunea lor istorico-politică. Referindu-se la 
filozoful de şcoală trăiristă care a reuşit să-şi vadă în comunism 
tipărite (şi după 20 de ani de la scrierea lor) o bună parte din 
operele sale, M. Neamţu va consemna că „Noica a manifestat 
o psihanalizabilă lipsă de curiozitate pentru dimensiunea 
istorico-politică (...) a sistemelor teologico-metafizice” (v. M. 
Neamţu, „Dialectica vârstelor şi practica înțelepciunii”, în vol. 
In honorem Andrei Pleşu, coordonatori M. Neamţu şi B.T. 
Cazaban, Ed. Humanitas, 2009, p.31). Educat la NEC să nu 
neglijeze vreodată o astfel de dimensiune, „specialistul în 
ortodoxie” al Institutului de Istoria Religiilor s-a aventurat s-o 
găsească chiar şi la „orientarea eshatologică” a ortodoxiei. 
Aşa a ajuns să afirme senin că „salvând mai întâi de toate 
persoana, iar nu o colectivitate abstractă, ortodoxia are virtuți 
politice libertariene” (Mihail Neamţu, Ortodoxia, în „22", 
Nr.197/ 4iulie 2006). 


De la modelul negativ (din acel punct de vedere 
„psihanalizabil” al dezinteresului pentru dimensiunea istorico- 
politică) pe care l-a constituit trăiristul Noica“ pentru 
comunistul Andrei Pleşu, să ne întoarcem la modelul lui Mihail 
Neamţu, la directorul său elogiat la şaizeci de ani în două 
masive volume omagiale, care, din 22 aprilie 2009, au semnalat, 
prin simpla lor lansare, o fațetă a activității primului an de 
funcționare „sub cupola Academiei” a Institutului de Istoria 
Religiilor, ai cărui salariați erau atât Mihail Neamţu cât şi Bogdan 
Tătaru Cazaban. După expunerea de idei din rezumatul în 
engleză al unui amplu studiu, B. Tătaru-Cazaban pare convins 
că articolele cumulând 280 de pagini strânse sub titlul comun 
Despre îngeri, fiind „o remarcabilă exegeză complementară” 
îi conferă directorului său un loc în vecinătatea Scriitorilor 
bisericeşti, a lui Toma din Aquino şi a multor alți autori 
medievali care s-au ocupat de corpul îngerilor în vremuri 
patristice şi medievale (B. Tătaru-Cazaban, op. cit. p.191). Nu 
am putut decât să regretăm inconsistența argumentelor 
probând asemenea afirmație uimitoare. 

Dar să vedem cam ce-a scris exegetul Pleşu, cu 
degajarea sa de literat ignorând rigorile limbajului filozofic, 
atunci când s-a arătat preocupat de îngeri (şi de vampiri), de-a 
ajuns să fie pus alături de un Toma din Aquino şi de ceilalți. 
Aflat în posesia  „intuiţiei anticipative a peisajului 
transcendent” (A. Pleşu) el descrie o lume „fără sol 
fenomenologic”, dar cu o geografie, anatomie, metabolism 
analizabil şi „manifestări demonstrabile” („Lumea spirituală”, 
în vol. Despre îngeri, Humanitas, 2003, p.175-179). Când a 
trebuit să vorbească la Lucerna la un festival de muzică, Andrei 
Pleşu a găsit cu cale să spună că vine din Țara lui Dracula 
(„Îngerii şi muzica”, op. cit., p.160), că evreii şi nemţii ar avea 
acelaşi înger păzitor, pe Arhanghelul Michael (p.166), cu toate 
că alte surse susțin că Dumnezeu ar fi avut grijă să distribuie 
fiecărui popor în parte câte un înger păzitor - ceea ce lui, „ca 
bun valah” (p.111), i-a părut indiciul unei exagerate democraţii 
-, şi că Dumnezeu, pentru sine, ar fi păstrat responsabilitatea 
poporului Israel (p.165). În acest articol, care îi evidențiază 
calitățile de conferenţiar, a mai notat că națiunile ar forma 
deocamdată „un cor în derivă” ca efect al stridenței 
naționalismului fiecăreia, dar că, „potrivit tradiției”, reunificarea 
planetară va fi să stea: fie sub semnul muzicii celeste a corurilor 
îngereşti, fie sub semnul unei limbi vorbite de toată lumea: 
ebraica („Îngerii şi muzica”, op.cit., p.171). În „încercarea sa 
de a reflecta cinstit asupra lumii spirituale” (A. Pleşu), partea 
de noutate a discursului înregistrat în Elveţia şi publicat în 
„his insightful and informative book On Angels” (Bogdan 
Tătaru-Cazaban) i-au asigurat negreşit un loc aparte în galeria 
scriitorilor bisericeşti care s-au ocupat înaintea sa de problema 
îngerilor. 

Posedat de acelaşi demon interior cu misiunea 
strategică de a-i sugera să-l pomenească la Lucerna pe 
mediatizatul vampir, fostul ministru de externe s-a ferit să 
înfățişeze România la acea deschidere a unui festival de muzică 
simfonică drept țara care i-a dat pe George Enescu, Sergiu 
Celibidache, Paul Constantinescu, Ionel Perlea, Dinu Lipatti, 
Lola Bobescu, George Georgescu sau pe Gheorghe Zamfir. Şi 
totuşi, auto-sugestionându-se că vine din Ţara lui Dracula, 
informaţia oferită elveţienilor s-a integrat perfect discursului 
său despre îngeri, model de lăutărism cuprinzând pe ici colo 
derapaje conceptuale. Un exemplu de derapaj, cu „manifestări 
demonstrabile”, l-am găsit chiar în pagina a doua a cărții din 
2003, unde s-a tipărit bio-bibliografia autorului. Fără a fi trecute 
ceva opere de istoria religiilor (dar nici omise, fiindcă ele nu 
există), cititorului i se indică faptul că Pleşu, preocupat de 
îngeri dreptaci şi stângaci ar fi nici mai mult, nici mai puțin 
decât un „filosof al religiilor”. Dovada ar reprezenta-o însăşi 
selecția de scrieri intitulată Despre îngeri, neurmată de vreun 
alt volum de angelologie care să o umbrească. De unde s-ar 
trage concluzia că „filosof al religiilor” ar fi devenit când, după 
1990, a ajuns angelolog debutant, concomitent cu uimitorul 
său debut în politica de vârf. O altă probă de derapaj găsim în 
afirmația sa după care Dumnezeu-Unul se adresează 
multiplicității create prin intermediul altei multiplicități tot 
create (Despre îngeri, p. 121). Un exeget mai atent cu redarea 
după ureche a celor citite despre unu în raportul său cu 
pluralitatea, poate s-ar fi ferit de o astfel de formulare lipsită 
de logică. Dar politicianul A. Pleşu nu s-a ferit. 

Chiar s-ar putea ca simultaneitatea posturii de angelolog 
debutant cu aceea de filozof al religiilor să se bazeze pe 
invocarea lui Platon. În colecția succintă de articole strânse în 
2003, Andrei Pleşu citează la un moment dat ce ar fi scris 
Platon despre îngeri, ştiut fiind că Platon nu a scris niciodată 
despre aşa ceva. Pentru auto-declaratul profesor de filozofie 
după 1990 (în comunista tradiție a imposturii din domeniul 
filozofiei), dacă Platon consemnează existența „daimonului” 
socratic, e aproape sigur că la mijloc este îngerul păzitor al lui 
Socrate. Poate că tot despre îngeri ar trata Platon şi când 
consideră că partea rațională a sufletului e înaripată. Cum s-ar 
putea găsi o mai bună dovadă că Platon a fost şi el angelolog? 
Dar când exegetul, preț de 280 de pagini decorate în susul 
paginii cu trei îngeri, pune la bătaie mulțime de alte informaţii 
din scrierile platonice, din Guenon sau Rudolf Steiner, din 
Scripturi, din egiptologie, neo-platonism, freudism, 
augustinism, tomism, iudaism, islamism etc., poate susține 
cineva că nu este mare specialist în istoria religiilor? 


DN 


Ca ministru şi ca lector de istoria artei, Andrei Pleşu, 
predând în 1990-1991 „angelologia”, ar fi predat (în opinia lui 
proprie, sau a editorului său) chiar istoria religiilor. Cuprinzând 
şi mostre din cursurile sale din acei ani, cartea din 2003 
lămureşte pe oricine că prelegerile sale de la Facultatea de 
filosofie nu ţineau de domeniul filosofiei**. Din păcate însă, 
nu țin nici de acea ştiinţă a istoriei religiilor, strălucit 
reprezentată de Mircea Eliade. Ele sunt pură literatură, nimic 
mai mult. Fostul asistent al lui Nae Ionescu, Mircea Eliade, ca 
să ajungă unul din cei mai influenţi istorici ai religiilor de pe 
mapamond, membru a cinci Academii şi profesor honoris cauza 
a zece Universităţi, cu dotarea sa excepțională şi cu strălucitele 
sale studii de filosofie, de indianistică şi de filozofia religiilor 
-, a trebuit să se formeze şi să se afirme într-o țară liberă şi 
într-o perioadă de mare efervescenţă culturală, încurajat şi 
susținut din tinerețe de renumitul profesor de logică şi de 
metafizică Nae Ionescu. Dar, mai ales, lui Mircea Eliade i-au 
fost nespus de necesare cele 40 de volume de operă ştiinţifică 
şi 20 de volume de operă literară. 

Pentru a fi răsplătit cu puzderie de titluri academice, — 
trecute cu grijă în fişa bio-bibliografică a culegerii intitulate 
Despre îngeri (Humanitas, 2003) de aceeaşi editură care uită 
invariabil toate onorurile academice primite de Mircea Eliade 
când editează cărțile acestuia -, lui Andrei Pleşu nu i-au trebuit 
40 de volume de istoria religiilor. Nici măcar 20 de volume de 
operă literară. Lui i-a fost suficientă „înşurubarea” în politică 
şi o „divagaţie sprințară” cu îngeri dreptaci şi stângaci 
imortalizată în 280 de pagini“**. Cum bine se ştie, Mircea 
Eliade a avut şansa de a fi înconjurat de minţile strălucite ale 
criterioniştilor (Petru Comarnescu, Dan Botta, Paul Sterian, 
Stelian Mateescu etc.) şi ale tuturor celor care aveau să formeze 
împreună prima şcoală de filozofie românească: Nae Ionescu, 
Mircea Vulcănescu, Emil Cioran, Constantin Noica, Petre 
Tuţea, Vasile Băncilă, D. C. Amzăr, Octavian Vuia, Horia Stamatu, 
George Uscătescu şi Vintilă Horia prin eseistica sa. În dorința 
lor de a distruge cât mai grabnic şi mai definitiv tot ce este 
valoare românească, comuniştii s-au ferit să recunoască şi să 
integreze între valorile noastre culturale şcoala trăiristă inițiată 
de Nae Ionescu. Chiar după 1990, reciclați în ideologi ai 
calomniei şi ai delațiunii, ei au păstrat aceeaşi politică privitoare 
la valorile culturale care le depăşesc înțelegerea. 

Neintegrarea şcolii trăiriste a fost regretul cu care a 
murit filozoful trăirist Constantin Noica, pe seama căruia au 
vrut mulți să apară mai valoroşi decât îi înfățişau scrierile lor, 
confabulând la nesfârşit pe seama unei inexistente şcoli de 
gândire care n-a dat în domeniul filozofiei româneşti nimic 
dincolo de opera filozofică a lui C. Noica. Petre Ţuţea spunea 
că Păltinişul a dat doar câțiva asistenţi la Filozofie, rolul de 
profesor imaginându-l probabil pentru Noica, pe care comuniştii 
nu l-au lăsat decât în două ocazii să conferențieze, şi atunci cu 
grija de a nu se afla de prezenţa acestuia, să nu se înghesuie 
prea mulți tineri să-l audieze. Radu Portocală, pus în situația 
de a tipări în occident teza lui Pleşu pentru doctoratul în 
istoria artei, a constatat că Pitoresc şi melancolie (1980) nu 
interesează editorii solicitați (Radu Portocală, Solidaritate 
împotriva trecutului, în „Ziua”, 28 aug.2007), deşi comuniştii 
tot premiaseră cartea lui Pleşu, la vremea în care-l publicau cu 
greu pe Noica, ale cărui cărţi au fost puse mereu în paranteză, 
ca neinteresante, de discipolul săltat ministru (v. A. Pleşu, Ed. 
Humanitas, Limba păsărilor, 1994). Teza publicată în 1980 a 
fost tradusă şi tipărită în Franța în 2007 cu o bogăţie de ilustraţii 
care plasează (asemeni revistelor ilustrate) textul tânărului 
Pleşu în plan secund. „Festiv şi glorios” (M.N.) resuscitată, 
Mihail Neamţu a vrut şi el să laude cartea pe care „mizeria 
istorismului” (M.N) o făcuse atâţia ani să „băltească în sucul ei 
propriu” (M.N.). Dar n-a reuşit decât să extragă din Pitoresc şi 
melancolie (Ed. Univers, 1980) un amplu fragment şi să-i 
copieze trimiterile bibliografice, pe care le-a completat 
şcolăreşte cu anii vieţii autorilor, înmărmurit de admiraţie că- 
i vede în număr aşa de mare (M. Neamţu, „Dialectica vârstelor 
şi practica înțelepciunii”, în vol. In honorem Andrei Pleşu, 
coordonatori M. Neamţu şi B.T. Cazaban, Ed. Humanitas, 2009, 
p.27). Tot în 2007 Radu Portocală (fostul director al Institutului 
Cultural Român din Paris) făcuse observaţia de bun simț că 
numărul de titluri de doctor honoris cauza primite de Andrei 
Pleşu depăşea cu mult firava sa operă (v. Radu Portocală, 
Prieteniile păguboase ale ICR, 10 dec. 2007). 


Isabela VASILIU-SCRABA 


*v. Isabela Vasiliu-Scraba, „Ceva despre viața şi opera lui 
Noica”, în vol. În labirintul răsfrângerilor. Nae Ionescu prin discipolii 
săi:P. Ţuţea, E. Cioran, C. Noica,M. Vulcănescu, M. Eliade şi V. 
Băncilă, Ed. Star Tipp, Slobozia, 2000. 

**De aici şi trimiterea pe care am făcut-o la ideile din 1937 
ale profesorului Nae Ionescu despre acelaşi subiect desprins din 
cartea lui A. Pleşu. Pentru cei interesați de gândirea unui filozof 
autentic, a se vedea şi vol.: Isabela Vasiliu-Scraba, Metafizica lui 
Nae Ionescu, în unica şi în dubla ei înfăţişare, Ed. Star Tipp, 
Slobozia, 2000. 

***Spre a mai prinde ceva consistenc (printr-un adaus cam 
de treizeci de pagini), eseurile din volumul Despre îngeri (Humanitas, 
2003) au fost completate în Addenda (p. 253-281) cu studiul „Ingerii. 
Elemente pentru o topologie a proximitcii”, publicat inicial în Limba 
psrilor (Ed. Humanitas, 1994). La acest studiu ne-am referit în volumul: 
Isabela Vasiliu-Scraba, Contextualizri, Ed. Star-Tipp, Slobozia, 2003, 


p. 33-48. 


